钦定古今图书集成/明伦汇编/官常典/第539卷 > 许贵
## 钦定古今图书集成/明伦汇编/官常典/第539卷 > 许贵

按《明外史》本传：“贵字用和，江都人，永新伯成子也。袭
职为羽林卫指挥使。安乡伯张安举贵将才，试骑射
及策皆最，擢署都指挥同知。寻以武进伯朱冕荐，擢
山西行都司，督操大同诸卫士马。久之，守备大同西
路，也先入寇，从石亨战阳和后口，败绩，贵力战得还。
英宗北狩，边城悉残。贵当敌冲，人心尤恟惧，激战士”
以忠义。敌来，击败之，进都指挥使。景泰元年春，充右
参将。敌寇威远，追败之蒲州营，夺还所掠人畜。敌万
骑逼城下，御却之。再迁都督同知。大同乏马，命求民
间，得八百馀匹。所司不给直，贵为请，乃予之。尝募死
士入贼垒，劫马百馀，悉畀战士。士皆乐为用。分守中
官韦力转淫虐，众莫敢言，贵独劾奏事有验，力转多
内援，竟不罪。三年疾还京。英宗复辟，命理左府事。寻
调南京。松潘地杂番苗，密迩董卜、韩胡，旧设参将一
人。天顺五年，守臣告警，廷议设副总兵，以贵镇守。未
抵镇而山都掌蛮叛。诏便道先翦之。贵分两哨，直抵
其巢，连破四十馀砦，斩首千一百级，生擒八百馀人，
馀贼远遁。贵亦感岚气，未至，松潘卒。帝为辍朝一日，
赐赙及祭葬如制。